Nadia Comăneci a reacționat după ce TAS i-a redus suspendarea Simonei Halep
Simona Halep va putea reveni în competiţii, suspendarea sa fiind redusă de Tribunalul de Arbitraj Sportiv (TAS) de la patru ani, la nouă luni.
La nici două ore după anunțarea deciziei, Nadia Comăneci a reacționat pe Facebook și a transmis un mesaj încurajator pentru Halep, după ce sportiva a câștigat procesul de dopaj în care a fost implicată. Suspendarea de 4 ani a româncei a fost scăzută la 9 luni, iar Halep va putea reveni pe teren cu efect imediat.
Nadia Comăneci, singura gimanstă din istorie cu 10 curat la bârnă, obținut în 1976 la Montreal, nu a ezitat să își arate suportul față de Simona Halep.
"Era și timpul! Simona Halep va reveni pe terenul de tenis după ce suspendarea de patru ani a fost redusă. Abia aștept să o revăd pe teren", a scris Nadia Comăneci pe pagina ei oficială de Facebook.
Decizia TAS în cazul Simonei Halep
"TAS admite apelul depus de Simona Halep şi reduce perioada de ineligibilitate a acesteia de la patru ani la nouă luni. Comisia TAS a stabilit în unanimitate că perioada de ineligibilitate de patru ani impusă de ITF Independent Tribunal trebuie redusă la o perioadă de ineligibilitate de nouă (9) luni începând cu 7 octombrie 2022, perioadă care a expirat la 6 iulie 2023.
Întrucât această perioadă a expirat înainte ca procedurile de apel să fie chiar depuse la TAS, Comisia TAS a considerat că este oportun să emită dispozitivul hotărârii arbitrale Hotărâre arbitrală cât mai curând posibil, împreună cu un comunicat de presă cuprinzător", a precizat TAS într-un comunicat postat pe site-ul oficial.
În 21 octombrie 2022, jucătoarea de tenis a anunţat că a fost depistată pozitiv cu roxadustat, după un meci din primul tur la US Open. În 12 septembrie 2023, Agenţia Internaţională de Integritate a Tenisului a anunţat că un tribunal independent a suspendat-o pentru o perioadă de patru ani, ca urmare a unor încălcări ale Programului Anti-Doping în Tenis (TADP).
Simona Halep a depus apel la Tribunalul de Arbitraj Sportiv în data de 24 octombrie, iar audierile au avut loc la începutul lunii februarie 2024.
Urmăriți SPORT.RO și pe Google News